钦定古今图书集成/方舆汇编/职方典/第1297卷 > 《记峤南》朱弁
## 钦定古今图书集成/方舆汇编/职方典/第1297卷 > 《记峤南》朱弁

峤南山水极佳而多奇产，说似中州人辄颦蹙，莫有
领其语者，以其有瘴雾，世传十往无一二返也。予大
观间见供备库使李，自言二十三以三班借职度五
岭，历二广差遣，北归已七十九矣。得监东太乙宫香
火，其体力强健，行步如四五十许人。宣和间，其族人
云“尚无恙”，乃信元微之《商山赋》《思归乐》，言赵卿事不诬，而东坡《答参寥报平安书》云：“虽居炎瘴，幸无所苦。
京师国医手里死汉甚多。”此虽宽参寥之语，与元微
之至商山所赋，盖为不独炎瘴能死人，其理之常然
者，非过论也。